Vil ikke fly Dreamliner gjennom bygeskyer
Boeing har hatt store problemer med sitt nye flaggskip, 787 Dreamliner. Flere flyselskaper har slitt i overgangen til den nye og flere ganger utsatte flytypen, blant dem Norwegian. Japan Airlines har nå valgt å fly andre fly mellom Tokyo og New Delhi og Singapore. Selskapet planlegger også å skrinlegge Dreamlineren på strekningen Tokyo-Sydney. Det gjør selskapet etter å ha fått beskjed om motorproblemer fra Boeing. Det oppstår ising i motoren når man flyr gjennom såkalte comulonimbusskyer, eller bygeskyer. Japan Airlines opplyser at de vil fortsette å fly Dreamliner på strekninger der slike skyer ikke er like vanlige. Norwegian har opplevd flere problemer med sine 787-fly. Fortvilte passasjerer har opplevd forsinkelser både på rutene til New York og Bangkok. Problemene har også ført til at Norwegian har punget ut over 100 millioner for leie av erstatningsfly.
Japan Airlines går bort fra Dreamliner-flyet fra to internasjonale ruter på grunn av motorproblemer.